20/07/2009 | Administración LocalMunicipal
Santiago de Compostela
Bases da convocatoria de subvencións de escolas deportivas. Ano 2009

As bases da presente convocatoria teñen por finalidade a promoción das actividades deportivas, de carácter formativo realizadas coordenadamente entre os Centros Educativos públicos e concertados de primaria do municipio de Santiago, e as Entidades Deportivas de carácter non mercantil, non profesional, e consecuentemente sen ánimo de lucro. A Escola Deportiva e a súa programación deberá estar autorizada pola Dirección do Centro Educativo. O obxecto que motiva a convocatoria é o financiar, en parte, os gastos derivados da realización das actividades da Escola Deportiva que terán carácter polideportivo e periódico e que se desenvolvan no ano 2009. Esta convocatoria ten dúas fases: 1ª Fase: Para as actividades desenvolvidas entre o 1 de xaneiro e o 30 de xuño.2ª Fase: Para as actividades desenvolvidas entre o 15 de setembro e o 15 de decembro. Os conceptos de gasto susceptíbeis de seren subvencionados ao abeiro da presente convocatoria son, dentro dos límites que se especifican por escola solicitante, os seguintes: a. Transporte necesario para o desenvolvemento da actividade de luns a venres. Deberá xustificarse a súa necesidade por escrito, indicando o nº de viaxes/semana, nº de usuarios, etc… 1ª Fase: ata un máximo de 7.000 € 2ª Fase: ata un máximo de 3.000 € b. Material deportivo 1ª Fase: ata un máximo de 2.000 € 2ª Fase: ata un máximo de 1.000 € c. Gastos de Administración 1ª Fase: ata un máximo de 600 € 2ª Fase: ata un máximo de 300 € d. Alugueiro de instalacións deportivas necesarias para o desenvolvemento das actividades da escola 1ª Fase: ata un máximo de 2.000 € 2ª Fase: ata un máximo de 1.000 € e. Pólizas de seguros 1ª Fase: terase en conta o 50% da contía anual das pólizas ata un máximo de 1.000 € 2ª Fase: terase en conta o 25 % da contía anual das pólizas ata un máximo de 500 € A contía total que se destina a esta finalidade será de 53.000 € con cargo á partida orzamentaria 45200 48901/2009, que se repartirán do seguinte xeito: 1ª Fase: 30.000 € 2ª Fase: 23.000 € Poderán acceder a estas subvencións as entidades deportivas inscritos no Rexistro Municipal de Asociacións, cuxas características sexan as que se citan no punto 1 destas bases e que estean debidamente autorizadas para o desenvolvemento da escola deportiva pola Dirección do Centro de Ensino. Son obrigas dos beneficiarios: a.- Cumprir o obxectivo, executar o proxecto, realizar a actividade ou adoptar o comportamento que fundamenta a concesión da subvención. b.- Xustificar o cumprimento dos requisitos e condicións, a realización da actividade e o cumprimento da finalidade que determinen a concesión ou disfrute da subvención. c.- Someterse ás actuacións de comprobación e control dos órganos competentes e aportar a información que lle sexa requirida no exercicio das actuacións anteriores. d.- Comunicar ao órgano concedente a solicitude e a obtención doutras subvencións, axudas, ingresos ou recursos que financien as actividades subvencionadas. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dos fondos percibidos. e.- Dispor dos libros contábeis, rexistros dilixenciados e demais documentos debidamente auditados nos termos esixidos pola lexislación mercantil e sectorial aplicábel ao beneficiario, e cantos estados contábeis e rexistros específicos sexan esixidos polas bases reguladoras coa finalidade de garantir o adecuado exercicio das facultades de comprobación e control. f.- A actividade que se desenvolva por parte dos beneficiarios realizarase en língua galega, tanto no que toca ao seu desenvolvemento como á comunicación oral ou escrita que xeren. g.- Os beneficiarios deberán dar a adecuada publicidade do carácter público da financiación da actividade obxecto da subvención, quedando obrigados a informar da axuda concedida polo Concello de Santiago entre todos os membros da súa Entidade e a Comunidade Escolar. Os solicitantes deberán presentar, en cada unha das fases obxecto da convocatoria, a seguinte documentación: 5.1.- Unha solicitude debidamente cumprimentada, modelo que se facilitará nas oficinas do Departamento de Deportes do Concello (Estadio de San Lázaro, porta principal nº 1) no que figurarán, entre outros datos,: a) Unha memoria explicativa da actividade que realizará a Escola deportiva na que se especifiquen: - Período de desenvolvemento das actividades. - Cadro horario semanal de realización das activades e instalación/-s onde se desenvolven. - Especificación das actividades deportivas que organiza. - Número de participantes por cada especialidade e o total correspondente. b) Orzamento detallado de ingresos e gastos da escola deportiva e o déficit da actividade durante o período obxecto da solicitude. No caso das solicitudes da 1ª fase indicarase o déficit real e nas da 2ª fase indicarase o déficit previsto. c) Orzamento de gastos para os que se solicita a subvención. Para a elaboración deste orzamento cómpre ter en conta os conceptos subvencionábeis cos límites estabelecidos no punto 1 das bases, así como os criterios de xustificación descritos no punto 10. Non se terán en conta os gastos orixinados pola participación no Deporte Escolar da Xunta de Galicia, nin os derivados da competición de Fútbol-7 organizada pola Delegación Local da Federación Galega de Fútbol. d) A contía da axuda solicitada. e) Declaración da Entidade, asinada polo Presidente/a, de non atoparse en ningún dos supostos de incapacidade e incompatibilidade para a percepción de subvencións ou axudas públicas e que os datos que se aportan no expediente de solicitude responden á realidade. f) Autorización da Entidade, asinada polo Presidente/a, para que o Concello de Santiago poida obter de forma directa e en calquera fase do procedemento os certificados acreditativos de que a Entidade está ao corrente nas súas obrigas coa Axencia Tributaria e coa Seguridade Social. g) Declaración da Entidade, asinada polo Presidente/a, de todas as solicitudes de subvención efectuadas ou concedidas para a mesma finalidade ante as administracións públicas competentes ou outros entes públicos ou privados.5.2.- Certificación da Entidade asinada polo Secretario/a co Vº e Prace do Presidente/a onde se relacionen o nome, apelidos e DNI de todos os monitores da Escola Deportiva, actividades que impartiron e a súa titulación deportiva (Modelo ANEXO 1). Xunto con este certificado deberán presentarse as copias das titulacións correspondentes.5.3.- Autorización da Dirección do Centro Escolar para a organización das actividades propostas pola Entidade durante o período obxecto da solicitude.5.4.- No caso de solicitar axuda para o transporte, deberá presentarse un escrito no que se xustifique a súa necesidade, indicando o nº de viaxes/semana, nº de usuarios etc… 5.5.- Impreso selado pola entidade bancaria que corresponda, no que figuren a Entidade Deportiva como titular e o seu número de conta.5.6.- Fotocopia compulsada do CIF da Entidade.5.7.- Fotocopia compulsada dos Estatutos polos que se rixa a Entidade.5.8.- Fotocopia do DNI do representante da Entidade que asina a solicitude. Non será necesario achegar a documentación á que se refiren os apartados 5.5, 5.6 e 5.7 se xa foi presentada no Concello de Santiago con motivo da solicitude dalgunha subvención de carácter deportivo nos últimos 5 anos e non houbo variación na mesma. A tal efecto o representante da Entidade deberá asinar o apartado correspondente no formulario de solicitude. O Concello poderá pedir onde proceda a confirmación destes datos. As solicitudes acompañadas da documentación complementaria, de acordo co estabelecido na base anterior, presentaranse no REXISTRO XERAL do Concello (R/ Presidente Salvador Allende 4- baixo). Tamén poderán presentarse nos rexistros e oficinas a que se refire o artigo 38.4 da Lei 30/1992 de réxime xurídico das administracións públicas e do procedemento administrativo común. Neste caso será obrigatorio remitir ao Departamento de Deportes do Concello unha copia da solicitude presentada. O prazo de admisión de solicitudes será: 1ª Fase: 15 días naturais contados a partir da publicación desta convocatoria no BOP.2ª Fase: Do 1 ao 15 de outubro de 2009. O Concello de Santiago subvencionará o 80% ou o 100% do total do orzamento de gastos ao que se fai referencia no punto 5.1. c) das bases da convocatoria, en base ao seguinte criterio de valoración: * Subvención do 80% a aquelas Entidades solicitantes que menos do 50 % dos seus monitores/adestradores responsábeis das diferentes actividades que constitúen a escola deportiva dispoñen de titulación federativa específica ou académica-deportiva. * Subvención do 100% a aquelas Entidades solicitantes que o 50% ou máis dos seus monitores/adestradores responsábeis das diferentes actividades que constitúen a escola deportiva dispoñen dispoñen de titulación federativa específica ou académica-deportiva. As subvencións finais que correspondan ás Entidades, como resultado da aplicación deste criterio de valoración, poderán reducirse de forma proporcional, no caso de que a suma global sexa superior á contía total prevista nestas bases para cada fase, e co fin de axustalas á mesma. En ningún caso o importe da axuda municipal poderá ser de tal contía que, en concorrencia con subvencións ou axudas doutras administracións ou outros axentes supere o custo das actividades a desenvolver polo beneficiario. Non serán subvencionábeis aquelas actividades que non teñan déficit. En todo caso, o crédito orzamentario é o límite do importe das axudas ou subvencións que se poidan conceder. O Departamento de Deportes do Concello, revisará os expedientes de solicitude e verificará que conteñen a documentación esixida. Se resulta que a documentación está incompleta ou defectuosa, requirirase ao solicitante para que no prazo de dez días hábiles a partir da data da notificación, achegue a documentación necesaria ou corrixa os defectos observados, facéndolle saber que, no caso de incumprimento, a súa solicitude arquivarase sen máis trámite. A formulación da proposta de concesión das subvencións corresponderá á Comisión Avaliadora que estará presidida polo Concelleiro de Deportes e integrada por, cando menos, dous representantes das Entidades deportivas no Consello Municipal de Deportes, o representante do profesorado de Educación Física no mesmo e por un técnico do Departamento de Deportes. A proposta da 1ª Fase elevarase á Xunta de Goberno para a súa resolución antes do 15 de outubro de 2009 e a correspondente á 2ª Fase antes do 30 de novembro de 2009. No momento da resolución a Entidade solicitante deberá estar ao corrente nas obrigas tributarias e coa Seguridade Social. Unha vez aprobada a subvención, será notificada aos interesados a través do Departamento de Deportes do Concello. Efectuada a notificación abrirase un prazo de 1 mes, a partir da data na que se producise, para entregar no Departamento de Deportes a documentación necesaria a efectos de xustificación da subvención. En calquera caso, a data límite de presentación dos xustificantes non poderá exceder do 15 de novembro para a 1ª Fase e do 15 de decembro para a 2ª Fase, aínda que se vise reducido o período de 1 mes anteriormente exposto. A documentación necesaria para xustificar a subvención será a seguinte: 1. Unha memoria económica xustificativa que conterá facturas orixinais ou fotocopias compulsadas dos gastos enumerados na solicitude que son obxecto da subvención, todos eles correspondentes ao ano 2009. Será obrigatorio presentar facturas por cada un dos conceptos orzamentados na solicitude (punto 5.1. c das bases). De non cumprirse este requisito, reducirase de forma proporcional a contía da subvención. As facturas xustificativas deberán referirse a gastos pagados, e nelas figurarán necesariamente os seguintes requisitos: - Nº de factura e data da emisión - Nome, razón social e NIF ou CIF do emisor da factura - Nome e CIF do beneficiario da subvención - Detalle dos servizos prestados, contía dos mesmos con expresión do IVE, se non están exentos. O total dos gastos xustificados deberá alcanzar, polo menos, o importe orzamentado no momento da solicitude (punto 5.1. c das bases). De non ser así, a subvención reducirase de forma proporcional.2. Unha memoria de actuación xustificativa do cumprimento das condicións impostas na concesión da subvención, con indicación das actividades realizadas e dos resultados obtidos.3. Unha declaración da Entidade asinada polo Presidente/a na que se faga constar, baixo a súa responsabilidade, que todas as facturas presentadas para a xustificación foron pagadas e que o orzamento de gastos da actividade presentado na solicitude se executou na súa totalidade.4. Unha declaración da Entidade asinada polo Presidente/a na que se exprese, baixo a súa responsabilidade ter cumprido o obxecto da subvención.5. Unha declaración da Entidade, asinada polo Presidente/a, de todas as subvencións solicitadas, tanto as concedidas como as pendentes de resolución, para a mesma finalidade ante as administracións públicas ou outros entes públicos ou privados. Se estas axudas son superiores ás previstas ou declaradas polo interesado no momento da solicitude, a contía da subvención concedida poderá verse reducida, na cantidade que corresponda. No momento da xustificación a Entidade beneficiaria deberá estar ao corrente nas obrigas tributarias e coa Seguridade Social. De non cumprirse algún dos requisitos anteriomente mencionados darase un prazo de 10 días hábiles, a partir da notificación para achegar a documentación que se precisa. Vencidos os prazos e prórrogas que se estabelecen na presente base sen que o beneficiario da subvención achegase a correspondente documentación, a devandita subvención entenderase automaticamente anulada. Cumpridas as esixencias de xustificación documental citadas nestas bases, informadas en primeira instancia polo Departamento de Deportes e con proposta do órgano xestor, remitirase o expediente a Intervención para que emita o preceptivo informe de fiscalización. Se é favorábel, a Xunta de Goberno resolverá a súa aprobación e tramitarase a correspondente orde de pagamento. Non se poderá facer ningún pago se non se acredita o cumprimento das obrigas tributarias e coa Seguridade Social.12.1 O Concello poderá dispor que se efectúen as comprobacións oportunas sobre a veracidade dos datos presentados polos solicitantes, para unha mellor valoración das solicitudes e resolución do expediente.12.2 Os beneficiarios, baixo a súa responsabilidade, virán obrigados a comunicar ao Concello a obtención de subvencións ou axudas para a mesma finalidade procedentes de calquera administración pública ou ente público ou privado.12.3 Así mesmo o beneficiario facilitará canta información lle sexa requirida polo Tribunal de Contas ou Consello de Contas, no seu caso.12.4 Os beneficiarios das subvencións quedarán sometidos ás responsabilidades e réxime sancionador contidas no Título IV da Lei Xeral de Subvencións (LXS). Santiago de Compostela, 13 de xullo de 2009 Asdo.: Bernardino Rama Seoane Concelleiro de Deportes